
ACORD 111/2007, DE 18 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 02/A/2007. Autorització d’un negoci jurídic relatiu a la modificació de l’estructura del capital social de la societat Club de Radio Terrassa,SA

1. Antecedents

1. El 14 de desembre de 2006 el Sr. Jordi Llobet, secretari del consell d’administració de la societat Club de Ràdio Terrassa, SA, va presentar davant la Delegació Territorial del Govern de la Generalitat a Barcelona escrit (registre d’ entrada 95.477/2006) dirigit a la Direcció General de Mitjans i Serveis de Difusió Audiovisuals, en què sol·licitava l’autorització administrativa relativa a la transmissió de sis accions de la societat Club de Radio Terrassa, SA a favor del Senyor [...], juntament amb la documentació acreditativa de l’operació.

2. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb allò que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en què es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

3. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona (BOE núm. 31 de 5 de febrer de 2007).

4. El 13 de febrer de 2007 va tenir entrada en aquest Consell (registre d’entrada 339/2007) la sol·licitud d’autorització del negoci jurídic objecte del present Acord, juntament amb la documentació acreditativa del mateix, trameses per la Direcció General de Comunicació i Serveis de Difusió Audiovisuals, per tal com correspon al Consell de l’Audiovisual de Catalunya tramitar-la i resoldre-la.

5. Club de Radio Terrassa, SA és una societat anònima amb un capital social de 808.765,70€, dividit en 13.457 accions de valor nominal 60,10 € cadascuna d’elles, numerades correlativament de l’1 al 13.457, ambdues incloses.

6. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz). L’esmentada concessió es va atorgar a Club de Ràdio Terrassa mitjançant l’Ordre d’11 d’agost de 1982, per la qual s’eleven a definitives les concessions provisionals d’emissores de radiodifusió a les quals es refereixen els articles 3 i 5.1 del Reial Decret 2648/1978, de 27 d’octubre. La concessió d’aquesta emissora va ser transferida, per Resolució del Ministre de la Presidència de 25 de novembre de 1982, a favor de Club de Ràdio Terrassa,SA. Posteriorment la concessió va ser renovada per l’Acord del Govern de la Generalitat d’1 de setembre de 1992, i per l’Acord de la Comissió de Govern per a Assumptes Institucionals i Socials de data 12 de novembre de 2003, que així mateix acordava la formalització per part de la concessionària del corresponent contracte que havia d’incorporar les innovacions normatives que haguessin afectat al règim jurídic de la concessió amb posterioritat a l’adjudicació.  El contracte esmentat  es va signar el 2 d’abril de 2004.

Així mateix la sol·licitant també és titular d’una concessió d’OM a la zona de servei de Terrassa (1116 MHz) i de tres proves pilot d’FM a les localitats de Castell-Platja d’Aro (95.6 MHz), Sitges(90.6 MHz) i Terrassa (89.4MHz).

7. Club de Ràdio Terrassa,SA participa en la societat Publi 20,SL, titular d’un programa de TDT local a la demarcació de Sabadell, així com en la societat Radio Club 25, SA, membre de la UTE titular d’una concessió de DAB nacional amb desconnexions regionals.

8.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’ autorització administrativa

La societat Club de Radio Terrassa,SA sol·licita autorització per una operació que comporta canvis en la seva estructura accionarial, consistent en un negoci jurídic  de compravenda de sis accions.
Per tal d’acreditar l’esmentada operació s’acompanya a la sol·licitud còpia validada de l’escriptura de compravenda d’accions, atorgada davant el Notari de Terrassa Senyor [...], en data 23 de març de 2006, amb número de protocol [...]. D’aquesta escriptura es desprèn que el Sr. [...] ven al Sr. [...] sis accions, números 203 a 208, ambdues incloses, de Club de Radio Terrassa,SA.

Com a conseqüència d’aquesta operació, el Senyor [...], passarà a ser titular de 41 accions de Club de Ràdio Terrassa,SA, representatives del 0,3046% del seu capital social, ja que abans de produir-se el negoci jurídic objecte del present Acord ja era titular de 35 accions de la sol·licitant. Aquesta circumstància es desprèn tant dels antecedents que consten en aquest Consell, com del certificat signat, el dia 1 de desembre de 2006, pel secretari no conseller del consell d’administració de la companyia Club de Radio Terrassa, SA, del que s’infereix que el Sr. [...] és titular de les 41 accions de l’esmentada societat, números 203 a 208, 1.288 i 1.289 i 3.121 a 3.153.

De les manifestacions anteriors es dedueix que la transmissió objecte del present Acord no suposa cap canvi significatiu en l’estructura del capital ni en el control de la societat Club de Radio Terrassa,SA.
Cal posar de manifest que l’operació per la qual es demana autorització ja s’ha formalitzat, i per tant no es tracta d‘un projecte, tal i com estableix l’article 41 de la LCA, sinó d‘un negoci jurídic perfeccionat.

2. El Sr. [...], segons la seva declaració signada en data 23 de novembre de 2006, és titular de 20 accions de la  societat Radio Club 25,S.A. Així mateix, el Sr. [...], declara que no ostenta més accions o participacions en altres societats concessionàries de prestació de serveis de radiodifusió sonora en ones mètriques amb modulació de freqüència per a emissores comercials.

3. Es conclou que l’operació de transmissió mitjançant compravenda de sis accions de la societat Club de Radio Terrassa a favor del Sr. [...], s’adequa a les garanties de pluralisme i control de les concentracions de comunicació audiovisual que estableix el Títol IV, Capítol II de la Llei 22/2005, de 29 de desembre, de la comunicació audiovisual de Catalunya. 

Per tot l’ exposat, el Ple del Consell de l’Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la Llei 22/2005, de 29 de desembre, de la comunicació audiovisual de Catalunya, la transmissió mitjançant compravenda de sis accions de la societat Club de Radio Terrassa ,SA, números 203 a 208, ambdues incloses, per part del Sr. [...] a favor del Sr. [...]. 
2. Advertir a Club de Radio Terrassa,SA que l’autorització prèvia a que es refereix l’article 41 de la Llei 22/2005, de 29 de desembre, de la comunicació audiovisual de Catalunya, requereix la presentació al Consell de l’Audiovisual de Catalunya de projectes de modificació de l’estructura accionarial o empresarial dels prestadors de serveis de comunicació audiovisual i no de negocis jurídics totalment perfeccionats.
3. Recordar que l’autorització del negoci jurídic objecte d’aquest Acord s’entén sens perjudici de la plena vigència del règim jurídic concessional aplicable a Club de Radio Terrassa, SA, d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

4. Notificar aquest Acord a la societat Club de Radio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 18 d’abril de 2007

Josep M. Carbonell i Abelló



Dolors Comas d’Argemir i Cendra

